Man in woonkompleks doodgeskietArgieffoto: SAPD/Facebook ŉ Man is Dinsdag in die parkeerarea van ŉ woonkompleks in Bryanston in Johannesburg doodgeskiet. Kapt. Mavelo Masondo, woordvoerder van die polisie, het aan Maroela Media gesê ŉ 59-jarige man het omstreeks 11:30 by die woonkompleks ingery waar hy woonagtig is. Twee mans in ŉ blou BMW het egter saam met hom by dié woonkompleks se hek ingery waarna hulle hom in die parkeerarea voorgekeer en geskiet het. Die verdagtes het terug in hul motor geklim en op die vlug geslaan. Russel Meiring, woordvoerder van ER24, het gesê nooddienste is na die toneel op Anslowweg ontbied waar hulle die man in die parkeerarea van die kompleks aangetref het. Die man het ŉ skietwond aan sy kop opgedoen en het geen teken van lewe getoon nie. Hy is op die toneel dood verklaar. Volgens Masondo is die motief vir die voorval op die stadium onbekend. Die toepaslike owerhede was vanmiddag op die toneel en ŉ ondersoek is deur die polisie van stapel gestuur. Niemand is nog in verband met die voorval aangekeer nie.